b'\n_START_ARTICLE_\nTomi Lindblom\n_START_PARAGRAPH_\nTomi Lindblom on suomalainen valtiotieteiden tohtori, tietokirjailija ja toimittaja. Lindblomin v\xc3\xa4it\xc3\xb6skirja hyv\xc3\xa4ksyttiin toukokuussa 2009 Helsingin yliopiston viestinn\xc3\xa4n laitoksella. V\xc3\xa4it\xc3\xb6skirjan aiheena oli Uuden median murros Alma Mediassa, Sanoma Oy:ss\xc3\xa4 ja Yleisradiossa 1994\xe2\x80\x932004. Lis\xc3\xa4ksi Lindblom on kirjoittanut Joel Hallikaisesta kirjan "El\xc3\xa4m\xc3\xa4ni tarina", Esakallion huvikeskuksen historiikin "Kymmenen legendan Esakallio", Ekku Peltom\xc3\xa4en el\xc3\xa4m\xc3\xa4kerran Ekku Peltom\xc3\xa4ki \xe2\x80\x93 Valoissa ja varjoissa, Antti Eini\xc3\xb6n el\xc3\xa4m\xc3\xa4kerran Antti Eini\xc3\xb6 \xe2\x80\x93 Rokkia ik\xc3\xa4 kaikki, Erkki Raposta kertovan kirjan Hei, anna nimmari \xe2\x80\x93 Eki-Sed\xc3\xa4n stoori sek\xc3\xa4 vuonna 2013 ilmestyneen Pankakosken kartonkitehtaiden satavuotishistoriikin._NEWLINE_Lindblom aloitti toimittajanuransa Yleisradiossa Radion nuorten ohjelmissa 1980-luvun puoliv\xc3\xa4liss\xc3\xa4 Varusmies-ohjelman toimittajana. 1980-luvun lopulla h\xc3\xa4n siirtyi toimittajaksi Suomen Tietotoimistoon ja vuonna 1990 MTV:n uutisiin._NEWLINE_MTV:ss\xc3\xa4 Lindblom ty\xc3\xb6skenteli toimittajana ja uutisankkurina niin Kymmenen Uutisissa kuin Huomenta Suomi -ohjelmassa. Vuosina 1994\xe2\x80\x931997 h\xc3\xa4n oli Valitut Palat -lehdess\xc3\xa4 kotimaisista artikkeleista vastaavana toimittajana. Lindblom on yksi eniten k\xc3\xa4\xc3\xa4nnetyist\xc3\xa4 suomalaisista toimittajista, sill\xc3\xa4 h\xc3\xa4nen lumiaiheinen artikkelinsa julkaistiin vuonna 1996 Suomen lis\xc3\xa4ksi kaikkiaan 17 muussa kansainv\xc3\xa4lisess\xc3\xa4 Reader\'s Digest -lehdess\xc3\xa4 ymp\xc3\xa4ri maailman._NEWLINE_Lindblom palasi MTV:n uutisiin 1990-luvun lopulla, josta alkaen h\xc3\xa4n ty\xc3\xb6skenteli uutisankkurina sek\xc3\xa4 uutisten toimitusp\xc3\xa4\xc3\xa4llikk\xc3\xb6n\xc3\xa4 ja p\xc3\xa4\xc3\xa4toimittajana vastuullaan MTV3:n Internet-, matkapuhelin- ja Tekstikanavasis\xc3\xa4ll\xc3\xb6t._NEWLINE_Lindblom erikoistui MTV:n uutisissa musiikkiaiheisten juttujen tekemiseen ja haastatteli vuosien kuluessa l\xc3\xa4hes kolmeasataa kotimaista ja ulkomaista musiikintekij\xc3\xa4\xc3\xa4. Vuosina 2006-2009 h\xc3\xa4n ty\xc3\xb6skenteli tapahtumatuotantoihin erikoistuneessa Eastway-konsernissa tiedotusp\xc3\xa4\xc3\xa4llikk\xc3\xb6n\xc3\xa4 sek\xc3\xa4 Menolippu Oy:n kehitysjohtajana._NEWLINE_Lindblom perusti vuonna 2009 toimintansa aloittaneelle SuomiTV-kanavalle uutistoimituksen ja toimi lokakuusta 2009 alkaen aluksi kanavan ensimm\xc3\xa4isen\xc3\xa4 uutis- ja ajankohtaisohjelmien p\xc3\xa4\xc3\xa4toimittajana sek\xc3\xa4 lokakuusta 2010 kanavan koko ohjelmatoiminnan vastaavana p\xc3\xa4\xc3\xa4toimittajana vuoden 2011 kes\xc3\xa4\xc3\xa4n. Sen j\xc3\xa4lkeen h\xc3\xa4n on ty\xc3\xb6skennellyt omassa Visual Media Productions -nimisess\xc3\xa4 viestint\xc3\xa4yhti\xc3\xb6ss\xc3\xa4._NEWLINE_Lindblom esiintyi 1980-luvulla avustajana yhteens\xc3\xa4 yli sadassa televisio-ohjelmassa. Lis\xc3\xa4ksi h\xc3\xa4n oli vieraana Levyraati-ohjelmassa niin Jaakko Jahnukaisen kuin Jukka Virtasen puheenjohtaja-aikoina._NEWLINE_Lindblom kirjoitti ylioppilaaksi ilmaisutaitoon erikoistuneesta Kallion lukiosta. Vuodesta 2009 h\xc3\xa4n on toiminut lukion stipendivarallisuutta hoitavan Kallion yhteiskoulu-s\xc3\xa4\xc3\xa4ti\xc3\xb6n puheenjohtajana._NEWLINE_Lindblom toimi Ohjelma-Avustajat ry:n hallituksessa ja puheenjohtajana 1980-luvulla useiden vuosien ajan. Lis\xc3\xa4ksi h\xc3\xa4n toimi 1980- ja 1990-lukujen vaihteessa Suomen Reserviupseeriliitossa lukuisissa luottamusteht\xc3\xa4viss\xc3\xa4, kuten Akateemiset Reservinupseerit ry:n hallituksessa._NEWLINE_Lindblom harrastaa harvinaisten nimikirjoitusten ja historiallisten dokumenttien ker\xc3\xa4ily\xc3\xa4. Kokoelman kohteita on ollut n\xc3\xa4ytteill\xc3\xa4 muun muassa Postimuseossa sek\xc3\xa4 kansainv\xc3\xa4lisess\xc3\xa4 Finlandia 1988 -n\xc3\xa4yttelyss\xc3\xa4 Helsingiss\xc3\xa4, Turun Aboex 1989 -n\xc3\xa4yttelyss\xc3\xa4 ja pohjoismaisessa Nordia 2006 -n\xc3\xa4yttelyss\xc3\xa4 Helsingin Messukeskuksessa.'